呂尉醉中索詩爲別
作者：張耒
朝代：宋

paragraphs: 吾友呂子者，其人藝且文。
何侯綠沉鎗，顔皋弓六鈞。
勿謂豪少年，詩書精討論。
文詞踵騷雅，豈但驚庸人。
羣兒事膏沐，炫粥倚市門。
汲汲恐不售，惟憂貨非珍。
子獨抱奇璞，九襲包衣巾。
塵埃自蒙垢，但畏人知聞。
區區事邊幅，碌碌隨俗塵。
顧我未免此，深慚非子倫。
離別可奈何，高歌倒清尊。
願子重輝光，去去翔青雲。